Mads Fuglede (V), 2024-01-18:
Tak for ordet.
Med dette forslag ønsker Dansk Folkeparti at udvise ikkeintegrerbare udlændinge.
I Venstre mener vi helt grundlæggende, at det er vigtigt, at vi stiller krav til de udlændinge, der kommer hertil.
Man skal bidrage til fællesskabet, man skal respektere dansk lov og danske værdier.
Vi ser meget gerne, at de mennesker, der ikke er i beskæftigelse, kommer i beskæftigelse.
Vi har gennemført lovgivning, der skal tjene til at løse det.
Vi vil også gerne have flere aftaler, f.eks. repatrieringsaftaler, der sørger for, at mennesker, der ville have bedre af at komme tilbage til deres oprindelsesland og starte på ny der, får hjælp til at gøre netop det.
Jeg mener ikke, at vi i Danmark skal acceptere, at der er mennesker, der ikke ønsker at blive en del af det danske samfund.
Selvfølgelig skal det have konsekvenser, hvis man begår grov kriminalitet eller på anden vis fravælger Danmark og det danske samfund.
Selvfølgelig skal de konsekvenser være så vidtgående, at når vi udviser nogen, skal de faktisk udvises.
Det går meget bedre med at udvise, men der er nogle enkelte lande, især Iran, som det er meget vanskeligt at udvise folk til.
Det skal vi finde en løsning på.
Men vi har ikke, når alt dette er sagt, nogen forestilling om, at der er en bestemt procentsats, der skal reduceres med.
I Venstre går vi ind for en stram udlændingepolitik, hvor der skal være plads til dem, der vil fællesskabet, og kun dem, der vil fællesskabet.
Men det skal også være en udlændingepolitik, der ikke bryder med de konventioner, som vi er en del af.
Jeg har svært ved at forestille mig, at det her beslutningsforslag ikke meget hurtigt ville kunne komme på koalitionskurs med vores forpligtigelser på det område.
Vi skal ikke bryde med konventionerne, vi skal gå til kanten.
Vi skal gennemse konventionerne, også når vi taler om udvisning af kriminelle udlændinge, for at sikre, at vi udviser så mange kriminelle udlændinge som overhovedet muligt.
Det står der også klart i regeringsgrundlaget, og der står også, at vi ønsker at se på den måde, som konventionerne fungerer på.
Dette beslutningsforslag går så at sige længere, end vi kan stå inde for.
Vi er et lille land.
Jeg kan ikke se for mig, at vi har en interesse i at sige farvel til et regelbaseret internationalt samfund.
Jeg kan heller ikke se for mig, at vi skal sige farvel til de konventioner, hvis overholdelse netop er grundlaget for, at vi kan udvise udlændinge, der begår kriminalitet i Danmark.
Men når alt det er sagt, er vi enige med Dansk Folkeparti i, at vi har nogle enorme udfordringer, når det handler om mislykket integration i Danmark – udfordringer, som aldrig helt vil blive løst til bunden.
Der er tale om en gruppe, som er ekstremt udgiftsdrivende for det danske samfund.
Jeg ser frem til, at vi netop sammen med partier som især Dansk Folkeparti ikke med udgangspunkt i det her forslag, men i vores gode samarbejde bliver ved med at lave de mange små justeringer af udlændingeloven, der sørger for, at vi får folk i arbejde og får folk til at fortsætte et andet sted, hvis de ikke passer ind i det danske samfund.
Med de ord kan jeg meddele, at Venstre stemmer imod beslutningsforslaget.